Folketing
2004-05-04

Alt, hvad statsministeren sagde, var indtil de sidste fire-fem ord fuldstændig korrekt og en bekræftelse af præcis det eksempel, jeg rejste før. Statsministeren siger til allersidst, at han ikke vil finde sig i, at der kommer folk udefra og underbyder lønmæssigt på det danske arbejdsmarked. Men det er jo lige præcis det, statsministeren åbner mulighed for med den måde, reglerne er skruet sammen på nu, og statsministeren bekræftede jo også mit eksempel. Der er netop ikke lovregler på lønområdet, og derfor er det fuldt tilladt, at Hansen, som skal bygge et sommerhus ude ved Vesterhavet, ringer til et polsk firma og beder det polske firma komme herop og bygge det og samtidig aftaler, at lønningerne selvfølgelig bliver afstemt efter polsk lønniveau. Det er rigtigt, at alle de lovregler, vi har om arbejdsmiljø og ting og sager, skal selvfølgelig overholdes, men vi har netop ikke lovregler om løn. Så er spørgsmålet, om løsningen kunne være at regulere lønnen. Nej, ikke efter vores opfattelse.